b'\n_START_ARTICLE_\nAl-Muharraq\n_START_SECTION_\nMaantiede\n_START_PARAGRAPH_\nAl-Muharraq sijaitsee kaupungin kanssa saman nimisell\xc3\xa4 saarella, joka on my\xc3\xb6s Bahrainiin kuuluvan saariston pohjoisin saari. Itse kaupunki sijaitsee saaren lounaisnurkassa. Bahrainin p\xc3\xa4\xc3\xa4saari sijaitsee al-Muharraqista edelleen lounaaseen. Al-Muharraqista it\xc3\xa4\xc3\xa4n sijaitsee al-Haddin kaupunki.\n_START_SECTION_\nHistoria\n_START_PARAGRAPH_\nAl-Muharraqin varhainen historia tunnetaan suhteellisen huonosti. Joissakin historiallisissa l\xc3\xa4hteiss\xc3\xa4 siihen viitataan nimell\xc3\xa4 Ar\xc4\x81d. Portugalilaiset valtasivat saaren vuonna 1521 ja Persia vuonna 1602. Omanin hallitsijat pitiv\xc3\xa4t Bahrainia hallussaan lyhyen aikaa vuosien 1799 ja 1809 v\xc3\xa4lill\xc3\xa4. Vuonna 1783 Al-Muharraqissa ja muualla Bahrainissa valtaan nousi Al Khalifan dynastia, joka on vallassa edelleen. Al-Muharraq oli dynastian hallinnollinen keskus. 1800-luvulla hallitsijasuvun j\xc3\xa4senet viettiv\xc3\xa4t suurimman osan vuodesta al-Muharraqissa ja he siirtyiv\xc3\xa4t nykyiseen p\xc3\xa4\xc3\xa4kaupunkiin Manamaan vain muutamien kes\xc3\xa4kuukausien ajaksi. Kaupunki oli my\xc3\xb6s t\xc3\xa4rke\xc3\xa4 kaupan keskus ja sen satamasta l\xc3\xa4hti helmenkalastajien aluksia. Vuonna 1905 kaupungin asukasluku oli arviolta 20\xc2\xa0000._NEWLINE_Manaman merkitys alkoi kasvaa Al-Muharraqin kustannuksella 1900-luvun puolella. Kaupunki otti erityisen kovan kolauksen helmien kysynn\xc3\xa4n romahdettua maailmanlaajuisen 1930-luvun laman johdosta. Helmenkalastus katosi elinkeinona Bahrainissa l\xc3\xa4hes tyystin. Kaupunki ja saari liitettiin kuitenkin muuhun Bahrainiin pengertiell\xc3\xa4 vuonna 1942.\n_START_SECTION_\nTalous ja liikenne\n_START_PARAGRAPH_\nMonet paikalliset k\xc3\xa4yv\xc3\xa4t t\xc3\xb6iss\xc3\xa4 Bahrainin p\xc3\xa4\xc3\xa4saarella p\xc3\xa4\xc3\xa4kaupunki Manamassa, jonne kulkee 2,5 kilometri\xc3\xa4 pitk\xc3\xa4 pengertie. Al-Muharraqin pohjoispuolella sijaitsee Bahrainin kansainv\xc3\xa4linen lentoasema.'